Universidade Estatal de Moscova

A Universidade Estatal de Moscova, ou Universidade Estatal M. V. Lomonósov de Moscova (en ruso: Московский государственный университет имени М. В. Ломоносова - МГУ; transliterado: Moskóvskiy gosudárstvenniy universitét ímeni M. V. Lomonósova - MGU), é a maior e máis antiga universidade da Federación Rusa.

Foi fundada por Mikhaíl Lomonósov en 1755, seguindo o modelo das universidades alemás. En 1940 a universidade foi renomeada co nome do seu fundador.

Levántase na Cuíña dos Pardais, sobor do río Moscova, no suroeste da capital.

No ano 2004 a universidade tiña cerca de 4 000 profesores, 31 000 estudantes e 7 000 doutorados. 

 Historia 
miniatura|200px|Monumento aos profesores e estudantes da Universidade Estatal de Moscova que morreron na Gran Guerra Patria

A universidade fundouse o 12 de xaneiro de 1755, segundo o calendario xuliano (o 25 de xaneiro segundo o calendario gregoriano), por un decreto da Emperatriz Isabel I de Rusia, Elizaveta Petrovna, (filla de Pedro o Grande).

Desde entón o 25 de xaneiro, o día de Santa Tatiana, celébrase como o Día dos estudantes en todo o mundo rusofalante, e ese día tamén recibe o nome de Día de Tatiana. Así mesmo ese día acaban os exames do semestre do outono universitario.

Durante o reinado de Catarina a Grande a universidade foi trasladada a unha serie de edificios neoclásicos na rúa Mojovaya.

Na segunda metade do século XIX, a Universidade Estatal de Moscova converteuse no centro máis importante de investigación científica e outros estudos de Rusia.

En 1905 unha organización de tipo social democrático foi creada na universidade co fin de expulsar ao tsar do poder e transformar o país nunha república. O goberno tsarista pechou a universidade en varias ocasións como resposta. 

En 1911 producíronse importantes protestas cando as tropas do tsar entraron no campus detendo a varios profesores. Un total de 130 científicos e profesores dimitiron en masa, incluíndo algúns tan destacados como Nikolái Zelinski, Piotr Lébedev e Serguéi Chaplyguin. Varios miles de estudantes foron tamén expulsados da universidade ese ano.

Tras a Revolución de Outubro de 1917 a universidade abriuse ás clases populares e non tan só á burguesía acomodada. En 1919 elimináronse os custos de matrícula e habilitáronse instalacións nas que os estudantes humildes podían preparar os seus exames de acceso á universidade.

A universidade experimentou unha notábel expansión despois da Revolución Rusa de 1917, e mantivo o seu papel preeminente en matemáticas, física, química, mecánica, astronomía e outras disciplinas durante o período soviético. Actualmente conta con máis de 350 laboratorios, varios institutos de investigación, varios observatorios e tamén varios museos. A súa biblioteca de investigación Gorky é unha das bibliotecas máis grandes de Rusia. 

En 1940 a universidade foi renomeada co nome do seu fundador Mikhaíl Lomonósov.

Entre os estudantes máis coñecidos da Universidade Estatal de Moscova están os escritores Mikhaíl Lérmontov, Anton Chekhov e Ivan Turgenev, os intelectuais radicais Aleksandr Herzen e V. G. Belinsky e o líder soviético Mikhaíl Gorbachov.Moscow State University na Encyclopaedia Britannica. 

 Notas 

 Véxase tamén 

 Ligazóns externas 
 Web oficial

Categoría:Universidade Estatal de Moscova